ડોક્ટર મને છેલ્લાં છ-સાત મહિનાથી ચામડીમાં ચકામાં થાય છે, ખૂબ જ ચળ(ખંજવાળ) આવે છે અને ખંજવાળું તો ફોતરી જેવું ખરે છે. આનો કોઈ ઇલાજ ખરો? રાહુલભાઈએ ડોક્ટર સામે ચિંતિત થઈને પ્રશ્ર્ન કર્યો. લગભગ પિસ્તાલીસ વર્ષની ઉંમર, થોડું વધેલું વજન અને ટેંશનવાળો પણ જામેલો ધંધો. એમની જીવનશૈલી વિશે પૂછ્યું તો જાણવા મળ્યું કે, રાત્રે મોડી રાત સુધી ઉજાગરા થાય છે, સવારે મોડાં ઊઠી ભારે ચા-નાસ્તો કરી ધંધા પર, બપોરે ઘરે આવી ભાવતાં ભોજનની મજા લઈને સુઈ જવાનું. બપોર પછી ઊઠી ફરી ચા-નાસ્તો કરી ધંધા પર. વિકસતા બિઝનેસના કારણે બહારગામની ટ્રીપ પણ વારેવારે થયા કરે. અને આખો દિવસ ટેંશન તો ખરું જ! એમને કાનની પાછળ, આંખની ઉપર, કપાળમાંથી શરૂ થઇ અત્યારે પેટ ઉપર, સાથળમાં અને પગ પર પણ આ રોગ ફેલાઈ ગયો છે એમ જાણવા મળ્યું. ક્યારેક એસીડીટી, ગેસની તકલીફ પણ ખરી જ. પેટ સાફ ન આવે. ટેંશન વધારે હોય ત્યારે રાત્રે ઊંઘ પણ ન આવે! મીઠાઈ ખૂબ ભાવે અને સપ્તાહમાં બે વખત તો બહારનું ભોજન લેવાનું જ.